Vec C-415/07

Lodato Gennaro & C. SpA

proti

Istituto nazionale della previdenza sociale (INPS),

SCCI

(návrh na začatie prejudiciálneho konania podaný Tribunale ordinario di Nocera Inferiore)

„Štátna pomoc pre zamestnanosť — Usmernenia pre poskytovanie pomoci pre zamestnanosť — Usmernenia pre poskytovanie národnej regionálnej pomoci — Nariadenie (ES) č. 2204/2002 — Pojem ‚vytvorenie pracovného miesta‘ — Výpočet zvýšenia počtu pracovných miest“

Návrhy prednesené 27. novembra 2008 — generálny advokát D. Ruiz-Jarabo Colomer I ‐ 2601

Rozsudok Súdneho dvora (druhá komora) z 2. apríla 2009 I ‐ 2616

Abstrakt rozsudku

Pomoc poskytovaná štátmi – Zákaz – Odchýlky – Pomoc, ktorú možno považovať za zlučiteľnú so spoločným trhom

(Článok 87 ods. 3 ES; oznámenie Komisie 95/C 334/04; oznámenie Komisie 98/C 074/09)

Usmernenia pre poskytovanie pomoci pre zamestnanosť, na základe ktorých je možné uznať pomoc pre zamestnanosť určenú na prijímanie dodatočných zamestnancov do zamestnania v podniku za zlučiteľnú so spoločným trhom, pokiaľ ide o zistenie, či došlo k zvýšeniu počtu pracovných miest, sa majú vykladať v tom zmysle, že je potrebné porovnať priemerný počet pracovných jednotiek za rok v roku pred prijatím do zamestnania s priemerným počtom pracovných jednotiek za rok v roku po prijatí do zamestnania.

Tieto usmernenia treba totiž vyložiť v úzkej spojitosti s usmerneniami pre poskytovanie národnej regionálnej pomoci, keďže pojem vytvorenie pracovného miesta je spoločný pre obe usmernenia, ktoré v podstate vymedzujú tento pojem tak, že sa vo svojich bodoch 17 a 4.12 obe odvolávajú na čisté zvýšenie počtu pracovných miest v porovnaní s priemerom za určité obdobie.

Usmernenia pre poskytovanie národnej regionálnej pomoci vymedzujú presnejšie druhé obdobie porovnania pracovníkov podniku, ktoré treba zohľadniť preto, aby sa overilo, či uvedený podnik správne vykonal čisté zvýšenie počtu pracovných miest v porovnaní s priemerom za určité obdobie. Na jednej strane totiž vo svojom bode 4.12 uvádzajú, že za vytvorenie pracovného miesta sa považuje čisté zvýšenie počtu pracovných miest v posudzovanom zariadení v porovnaní s priemerom referenčného obdobia a že treba odpočítať prípadne zrušené pracovné miesta v priebehu tohto obdobia od počtu pracovných miest vytvorených v priebehu dotknutého obdobia. Na druhej strane v poznámke pod čiarou 33 spresňujú, že počet pracovných miest zodpovedá počtu pracovných jednotiek za rok, teda počtu zamestnancov zamestnaných na plný úväzok v jednom roku, pričom úväzok so skráteným pracovným časom a sezónne práce sú podiely z pracovných jednotiek za rok.

Z toho vyplýva, že podľa posledných uvedených usmernení sa pod pojmom vytvorenie pracovného miesta chápe čisté zvýšenie počtu zamestnancov zamestnaných na plný úväzok v jednom roku (úväzok so skráteným pracovným časom a sezónne práce sú podiely z pracovných jednotiek za rok) v posudzovanom zariadení v porovnaní s priemerom referenčného obdobia. Preto podľa uvedených usmernení druhé obdobie pre časové porovnanie pracovníkov netvoria pracovníci podniku v deň prijatia do zamestnania, ale počet zamestnancov vypočítaný v pracovných jednotkách za rok, teda za ročné obdobie.

(pozri body 23, 25 — 27, 32 a výrok)